Сан-Антоніё

Сан-Анто́ніё (па-ангельску: San Antonio, мянушка: «Горад на беразе ракі») — горад у ЗША, разьмешчаны ў паўднёва-цэнтральнай частцы штату Тэхас. Адміністрацыйны цэнтар акругі Бэксар. Сан-Антоніё зьяўляецца 2-м па колькасьці жыхароў горадам Тэхасу і 7-м у ЗША (1,2 млн жыхароў паводле зьвестак на 2005 год). Цэнтар прамысловасьці і турызму. У Сан-Антоніё знаходзіцца крэпасьць Алама — знак здабыцьця незалежнасьці Тэхасу. Геаграфія Сан-Антоніё месьціцца прыблізна за 121 км на паўднёвы захад ад сталіцы штату гораду Остыну, за 310 км на захад ад Г’юстану і за 400 км на поўдзень ад аглямэрацыі Далас—Форт-Ўэрт. За 240 км ад места на поўдзень знаходзіцца мяжа ЗША з Мэксыкай. Агульная плошча гораду складае 1205,4 км², зь якіх 1193,8 км² прыпадае на сухазем’е, а 11,7 км² займае водная паверхня. Трошкі пагорыстае ўзвышша Сан‑Антоніё ўкрытае дубовымі гаямі, ляснымі масівамі і кактусамі. Сярэдняя вышыня Сан-Антоніё над узроўнем мора складае блізу 202 мэтраў. Асноўнай крыніцай пітной вады для гораду ёсьць ваданосны пляст Эдўардс. У 1960-х гадах было створана некалькі вадасховішчаў, якія сталі аднымі зь першых у ЗША, дзе дзеля астуджэньня электрастанцыяў выкарыстоўвалася перапрацаваная ачышчаная сьцёкавая вада, што дазволіла зьменшыць выкарыстаньне падземных водаў для вытворчасьці электраэнэргіі. Эканоміка Сан-Антоніё мае 4 кірункі ў разьвіцьці сваёй эканомікі: фінансавыя паслугі, ахова здароўя, нацыянальная абарона і турызм. У 2018 годзе валавы ўнутраны прадукт гораду складаў блізу 121 млрд даляраў. З пачатку XXI стагодзьдзя Сан-Антоніё стаў важным цэнтрам амэрыканскіх кол-цэнтраў і сфармаваў значны вытворчы сэктар, сканцэнтраваны вакол аўтамабільнай прамысловасьці. У горадзе таксама хутка разьвіваецца тэхналягічны сэктар. Прыблізна за 16 км на паўночны захад ад цэнтру месьціцца буйны комплекс шпіталяў, клінікаў, дасьледчых установаваў і вышэйшых навучальных установаў. Штогод горад і ягоныя славутасьці наведваюць больш за 20 млн турыстаў, што істотна ўплывае на эканоміку, найперш дзякуючы крэпасьці Алама і набярэжнай Сан-Антоніё. У канвэнцыйным цэнтры імя Гэнры Гансалеса штогод ладзіцца больш за 300 імпрэзаў, якія наведваюць больш за 750 тысяч дэлегатаў з усяго сьвету. Паводле зьвестак 2017 году турызм забясьпечваў больш за 130 тысяч працоўных месцаў і прыносіў у эканоміку рэгіёну 13,6 млрд даляраў. У тым жа годзе горад атрымаў 195 млн даляраў прыбыткаў ад індустрыі гасьціннасьці. У Сан-Антоніё месьцяцца сядзібы двух кампаніяў з Fortune 500, а менавіта Valero Energy і USAA. Кампанія iHeartMedia раней уваходзіла ў сьпіс, але выбыла зь яго, а NuStar Energy была ў сьпісе да ейнага набыцьця кампаніяй Sunoco LP у 2024 годзе. Буйная прыватная кампанія H-E-B таксама мае сваю штаб-кватэру ў Сан-Антоніё. Сярод іншых кампаніяў, чые сядзібы месьцяцца ў горадзе, вылучаюцца Bill Miller Bar-B-Q Enterprises, Carenet Health, Security Service Federal Credit Union, Visionworks of America, Frost Bank, Harte-Hanks, Kinetic Concepts, SWBC, NewTek, Rackspace, Pabst Brewing Company, Taco Cabana, Broadway Bank, Zachry Holdings/Zachry Construction Company, Randolph-Brooks Federal Credit Union, SAS, Globalscape і Whataburger. У Сан-Антоніё таксама знаходзіцца штаб-кватэра North American Development Bank, фінансавай установы, якая належыць урадам ЗША і Мэксыкі. Значную прысутнасьць у горадзе маюць Hulu, OCI, Capital Group, CGI, Marathon Petroleum, Silver Spring Networks, Toyota, Argo Group, EOG Resources, Microsoft, Cogeco Peer1, Wells Fargo, Citibank і Boeing. У сьнежні 2020 году Amazon абвесьціў пра пляны адкрыць тры новыя аб’екты ў Сан-Антоніё. Між тым горад страціў некалькі буйных штаб-кватэраў, а найбольш значнай стратай стаў пераезд кампаніі AT&T Inc., якая ў 2008 годзе апынулася ў Даласе. У 2019 годзе Andeavor (раней Tesoro) была набытая Marathon Petroleum, у выніку чаго кампанія была ліквідаваная. Пасьля таго як лос-анджэлеская інвэстыцыйная група набыла Builders Square, апэрацыі кампаніі былі выведзеныя з Сан-Антоніё. Сан-Антоніё мае адную з найбуйнейшых канцэнтрацыяў вайсковых базаў у ЗША, дзякуючы чаму места мае мянушку Мілітары-Сіці. Сан-Антоніё і Мэксыка маюць моцныя эканамічныя сувязі і актыўна супрацоўнічаюць дзеля разьвіцьця сваіх бізнэсовых супольнасьцяў. Для ўмацаваньня гэтых эканамічных і культурных сувязяў горад адкрыў у Мэксыцы Casa San Antonio, якая выконвае ролю гандлёва-культурнага прадстаўніцтва. Спорт Адзінай камандай найвышэйшага прафэсійнага ўзроўню ў Сан-Антоніё ёсьць клюб «Сан-Антоніё Спэрз» з Нацыянальнай баскетбольнай асацыяцыі. Раней «Спэрз» выступалі на арэне Аламадом, пабудаваным, між іншым, са спадзевам прыцягнуць у рэгіён каманду прафэсійнага амэрыканскага футболу, а да таго яшчэ былі гаспадарамі на Гэмісфэйр Арэне. У 2002 годзе каманда пераехала на Фрост-Банк-Цэнтар, збудаваны за кошт грамадзкіх сродкаў. У горадзе спаборнічае каманда «Тэксас Рэд Ўулвз» з Амэрыканскай баскетбольнай асацыяцыі, выступаючы на арэне Чэмпіён-Спортсплекс. Паводле паведамленьняў, гарадзкія ўлады імкнуліся прыцягнуць у месца каманду Нацыянальнай футбольнай лігі (НФЛ) на сталай аснове. Былы камісар НФЛ Пол Тэгліебу адзначаў, што места дало рады з часовым разьмяшчэньнем тут каманды «Нью-Арлеанз Сэйнтс» пасьля ўрагану Катрынa, і што горад можа апынуцца ў сьпісе кандыдатаў пры магчымае пашырэньне лігі. Сан-Антоніё таксама прымаў перадсэзонныя трэнаваньні клюбаў «Далас Каўбойз» і «Г’юстан Ойлерз». Уладальнік «Каўбойз» Джэры Джонз адкрыта падтрымліваў ідэю разьмяшчэньня каманды НФЛ у Сан-Антоніё. Прафэсійны футбол зьявіўся ў горадзе ў 1975—1976 гадах, калі «Сан-Антоніё Тандэр» згулялі два сэзоны ў Паўночнаамэрыканскай футбольнай лігі. У 2012 годзе прафэсійны футбол вярнуўся разам з камандай «Сан-Антоніё Скорпіянз», аднак і гэтая каманда празь некалькі гадоў спыніла сваё існаваньне. Наступны футбольны клюб «Сан-Антоніё» пачаў выступаць на стадыёне Таёта-Філд у 2016 годзе. У горадзе маюцца два клюбы ў рэгбі-юніён, як то «Алама-Сіці» і «Сан-Антоніё». У горадзе раней была франшыза жаночага баскетбольнага клюбу «Сан-Антоніё Старз», якая спаборнічала ў Жаночай нацыянальнай баскетбольнай асацыяцыі. Аднак у 2017 годзе каманда пераехала ў Лас-Вэгас. Сан-Антоніё таксама меў хакейны клюб «Сан-Антоніё Рэмпэйдж», пакуль франшыза не была прададзеная ў лютым 2020 году клюбу «Вэгас Голдэн Найтс» і не пераехала ў Нэваду. Крыніцы Вонкавыя спасылкі Афіцыйны сайт.